Акъылыр ландыщэщ, гъэсэныгъэр дыщэ жыгщ
Налшык къалэ администрацэм ЕгъэджэныгъэмкIэ и департаментым сабий садым кIуэ цIыкIухэм папщIэ иригъэкIуэкIащ «Умники и умницы» олимпиадэр. Iыхьищу гуэшауэ щыта зэпеуэм и къызэгъэпэщакIуэ комитетым хэтащ республикэм и психолог, егъэджакIуэ, гъэсакIуэ нэхъыфIхэр. Абыхэм зэхалъхьа лэжьыгъэхэр джэгу-зэпеуэ жыпхъэм иту екIуэкIащ.
Зэхьэзэхуэм и япэ Iыхьэр Налшык дэт сабий гъэсапIэхэм щекIуэкIащ. Абы къыщыхэжаныкIахэр зыхэта зэпеуэхэр къалэ еджапIихым (лицей №2-м, 14-нэ гимназием, курыт еджапIэ №7, 9, 17, 18-хэм епхауэ лажьэ сабий садхэм) щыIащ. Къыхэгъэщыпхъэщ мы Iыхьэм сабий сад 23-м я ныбжьыщIэ 69-рэ зэрыхэтари. Балл нэхъыбэ дыдэ къалэжьащ курыт школ №31-м епхауэ лажьэ сабий сад №38-мрэ прогимназие №28-мрэ я гъэсэнхэм. ЕтIуанэ увыпIэр лъысащ курыт еджапIэ №9-м и сабий гъэсапIэ №44-м, ещанэ хъуащ курыт школ №17-м и сабий сад №31-м екIуалIэхэр.
Олимпиадэм сыт и лъэныкъуэкIи къыщыхэща Мутуевэ Iэсият, Чэтбий Иланэ, Чочаевэ Лидэ, МафIэдз Лянэ, Мерзантовэ Салимэ, Пензевэ Динарэ, Иванченкэ Софье, Долженкэ Дмитрий сымэ джэгу-зэпеуэм и ещанэ Iыхьэр щекIуэкIа прогимназие №70-м щагъэлъэпIащ, щIыхь тхылъхэр, IэфIыкIэхэр, саугъэтхэр иратащ.
— Сыт мыпхуэдэ зэхьэзэхуэхэр къыщIызэдгъэпэщыр? Мыбы и мыхьэнэр псом я дежкIи гурыIуэгъуэу къысщохъу. Олимпиадэм и фIыгъэкIэ, мы сабийхэр япэ классым кIуэнущ щIэныгъэ лъабжьэ яIэу, ахэр нэхъ набдзэгубдзаплъэу щытынущ, я гупсысэри узэщIа хъунущ, — жиIащ ЕгъэджэныгъэмкIэ департаментым зи школ кIуэгъуэ мыхъуахэм я IуэхухэмкIэ и къудамэм и унафэщI Щомахуэ Ларисэ.
Курыт школ №3-м епха садым и гъэсакIуэ нэхъыжь Шал Людмилэ жиIащ зэхьэзэхуэхэр сабийм и акъылым зезыгъэужь IуэхуфIу зэрыщытыр. «Иджырей гъащIэм сабийр тыншу, екIуу хэтынымкIэ, зрихьэлIэ Iуэхухэр тэмэму зэфIихынымкIэ сэбэпщ ди департаментым къызэригъэпэща джэгу-зэпеуэр. Ди гъэсапIэм сабий 271-рэ диIэщ, илъэси 2 — 7 ныбжьым иту. Абыхэм дазэрыдэлажьэ программэм къигъэув къалэнхэм къыхыдогъэщхьэхукI цIыкIухэм я узыншагъэм кIэлъыплъыныр, я къэухьым зегъэужьыныр», — жиIащ Людмилэ.
БАГЪЭТЫР Луизэ.
